J. Rusnák, poslanec: (2006-01-24):
Som predseda výboru pre hospodárstvo a člen komisie pre privatizáciu letísk, čiže človek, ktorý jednoducho pozná dôverne veci, ktoré tam prebiehajú, a chcem vám povedať, že tento proces skutočne bol transparentný. Mrzí má, že pán poslanec Kondrót to nemôže so mnou potvrdiť, lebo jednoducho odišiel. Ale nie o tom chcem rozprávať. Pán poslanec Vážny povedal takú vetu, na ktorú ste všetci tlieskali a profesori a vzdelaní ľudia mali tento proces sledovať. Viete, my v tomto výbore sa držíme zásady, že každý hovorí do témy, ktorej aspoň trošku rozumie. Politik nemusí rozumieť detaily, ale okrajovo by mal temer rozumieť, čiže sa čudujem pánovi poslancovi Jarjabkovi, že je taký aktívny vo vzťahu k letiskám, ale možnože rozumie letiskám tak dobre ako kultúre, ale to je v poriadku. Chcem ale hovoriť o inom, keď vydržíš chvíľu, teraz ja by som trošku rozprával. Pozerám na pána poslanca profesora Mikolaja, ktorý sedí v tejto sále. V našom výbore sme hlasovali o tom, ja držím tvrdo zásadu, že uznesením výboru musíme schváliť toho, kto bude v tej ktorej komisii privatizačnej, aby jednoducho tam bolo zaručené to, čo parlament má – kontrolná funkcia. Preto hovorím jeden zástupca koalície, jeden zástupca opozície. Vtedy, čuduj sa svete, ma prehlasovali poslanci z opozície, kde som navrhol okrem iných i pána poslanca Mikolaja a pozrel som na neho s tým, aj on s tým súhlasil, že jednoducho je to človek, ktorý tejto dopravnej infraštruktúre bude rozumieť a bude rozumieť iste aj tým témam, ktoré budú v komisii. Jednoducho bol vybraný iný. Hlasovaním poslanci rozhodli pána poslanca Kondróta. Ja som to teda akceptoval. Čiže bola snaha o to, aby odborníci mohli do veci hovoriť, jednoducho nebola akceptovaná. Keď hovoríme o privatizačnom poradcovi, mne je divné, že jednoducho začíname hovoriť o národnosti. Veď predsa poradcu nevyberáme podľa toho, či je z Ruska, Anglicka, Francúzska, ale podľa toho, či spĺňa kritériá, ktoré sú stanovené. Tento poradca jednoducho kritériá spĺňal a v tejto chvíli bol vybraný za poradcu a až následne sa prihlasovali tí, ktorí mali záujem o privatizáciu. Čiže ja nevidím v tom žiaden problém. Chcem vám zodpovedne vyhlásiť v tejto sále, že celý proces privatizácie, dal som toto vyhlásenie i do médií, málokde to bolo uverejnené, bol transparentný a bol v súlade so zákonmi Slovenskej republiky. Ja viem, že národné záujmy sú možno vyššia norma, ale zo stránky právnej tento proces bol transparentný a pán poslanec Kondrót to mohol takisto potvrdiť. Privatizačná komisia splnila svoje poslanie a posunula tento proces ďalej. Jednoducho privatizačná komisia nemal inú úlohu a je vecou vlády a je vecou ministra tejto vlády, aby naložili s výsledkami, tak ako naložiť majú. Jednoducho v podmienkach bolo jasne povedané, že vláda je tá, ktorá prioritne môže rozhodnúť o tom, či ten proces zavŕši tak alebo onak. Čiže i tento ďalší proces, ktorý nastal v tejto chvíli, je absolútne transparentný. Pýtam sa vás, či je dôležité, keď sme v Bratislave alebo Košiciach, či letisko vlastní ten alebo oný, pre mňa je dôležitejšie, či letisko je prosperujúce, alebo je to letisko, ktoré síce je letiskom, ale z neho odlieta naďalej  päť lietadiel. Ja som presvedčený o tom, že to je tak. Málo hovoríme o Letisku Košice. Letisko Košice je takisto dôležité ako Letisko Bratislava, pretože jednoducho rozvoj východného Slovenska ja pokladám za veľmi dôležitý, nakoniec tam žijem, a jednoducho takisto využívam priestor, pretože je to jasné, toto je míting predvolebný. Toto nie je o probléme letiska, pretože táto Národná rada už vo svojich uzneseniach dávno predtým rozhodla, že vláda môže pokračovať. Čiže dnes sa v podstate nič nezmení. Jednoducho potrebuje jedno i druhé letisko financie. Potrebuje financie, aby neudržalo stav na tejto úrovni, ako je, ale jednoducho, aby tu prišli investori. Ja si myslím, že nie je na škodu, či to bude jeden, alebo druhý, keď tu prinesú investície a prinesú tu aj svoje znalosti z oblasti leteckej dopravy a letiská sa budú rozvíjať. Je jednoznačne isté, že Košice síce majú nový terminál, ale potrebuje ho Bratislava, letové dráhy a tak ďalej, infraštruktúra. Všetci chodíte s výbormi po Bruseli a tak ďalej, snáď uznáte, že bratislavské letisko nespĺňa  kritériá, ktoré sú absolútne normálnym štandardom všade vo svete. Preto treba tento proces zavŕšiť, netreba ho nejakým spôsobom nabúravať, pretože hovoriť o národnosti a tí, ktorí, to tu dnes zaznelo, že tí, ktorí budú hlasovať inak ako my, tak sú proti záujmom štátu. Veď to je demagógia. To ja pokladám za niečo nehorázne. Jednoducho chcem povedať, že tento proces je dobrý proces. Treba ho naďalej sledovať veľmi zodpovedne. Ja som dva týždne ležal, bol som po operácii, keď som sa v médiách dozvedel, aký zrazu obrovský záujem o letiská je zo strany či verejnosti, či poslancov, je to možno dobre, lebo je skutočne letisko dôležité, ja dokonca potvrdzujem, čo hovoril pán poslanec Vážny, pretože naše vzťahy sú skutočne korektné, keď hovoril o tom, že on mnohokrát hovoril svoj  názor. Len zdôrazňujem, že každý z nás môžeme mať na vec názor, ale nesmieme si osobovať právo, že ten jediný náš názor je správy. Musíme rešpektovať aj iný názor. Jeden z názorov je ten, ktorý sme prijali v uzneseniach v tejto Národnej rade, kde sme hovoril, že vláda má právo, vláda v súlade so zákonom môže ďalej pokračovať v tejto činnosti. Nehovoríme o tom, že sú tu kúpení alebo nekúpení poslanci, pretože tým pádom spochybňujeme, pretože máme v tom prípade doniesť dôkazy. Ja túto polemiku nechcem rozvíjať, len chcem povedať, že všetky procesy, ktoré tu prebiehajú, sú v súlade so zákonom, a keď ste si všimli, pán poslanec Muňko, v mnohých veciach veľmi dobré veci povedal, jednoducho každý poslanec sa tu môže dnes vyjadriť, každý poslanec môže zaujať svoje stanovisko. My sme pri hlasovaní nesabotovali túto schôdzu. My sme jednoducho pri hlasovaní potvrdili to, že tu budeme sedieť. Tí, ktorí chceme, tu sedíme a jednoducho počúvame. Pretože, keď sa budeme vzájomne rešpektovať a vzájomne počúvať svoje stanoviská, jednoducho odídeme od toho, čo som nazval čierno-bielym videním. Čierno-biele videnie je to, čo nám škodí. Slovensko je ďalej. Jednoducho sú dobré názory v opozícii, sú názory v koalícii. Nezneužívajme túto pôdu, keď hovoríme o letiskách, na vyjadrenia, ktoré len majú tým jednoduchým ľuďom, ktorí sa s touto problematikou nezaoberajú, ukázať, že tí zlí chcú sprivatizovať to naše slovenské. Nie, tí zlí nechcú sprivatizovať to naše slovenské. Tí, ktorí sú teraz poslancami Národnej rady za koalíciu a ministri za koalíciu chcú jednoducho postupovať v súlade so svojím programovým vyhlásením, ktoré si odsúhlasili. Čiže my sa nikde neponáhľame, my len chceme svoju prácu urobiť, o štyri roky, aby sme mohli skladať účty takisto, ako možno to budete robiť vy v budúcnosti. Čiže jednoducho rešpektovanie sa vzájomne je základným princípom slušnosti a ja si takéto princípy budem vždy vážiť. Ďakujem pekne.